- Jeg forstår fuldt ud den henvendelse, som de er kommet med.

Sådan lyder det fra socialdemokraten Bjørn Brandenborg, efter Konservative Studerende har skrevet til Folketingets Uddannelses- og Forskningsudvalg, hvor han er formand.

De studerende fra den borgerlige lejr oplevede op til et universitetsvalg i forrige uge, at de fik revet valgplakater ned. På plakaten var et billede af den mexicanske sombrero og teksten 'Nej til identitetspolitik'.

Plakaten var dermed et indspark i den debat om krænkelser og identitetspolitik, der har bølget frem og tilbage på Københavns Universitet de seneste år. Plakaten henviste til et forbud mod udklædning til en mexicansk fest på universitet. Der har også været en sag om, at undervisere blev opfordret til at undgå "kønnede betegnelser såsom: damer/piger eller gutter/drenge", som det hed i en mail fra ledelsen til underviserne.

Og Bjørn Brandenborg forstår, at Konservative Studerende har fået nok.

- Jeg synes godt, at man kan tillade sig at køre det op på den højere klinge. Jeg synes, det er undergravende for demokratiet, at de ødelægger valgplakater. Og jeg har også hørt om tilfælde, hvor man igennem en gruppe på Instagram opfordrer folk til at gå ud og udøve selvtægt og pille plakaterne ned.

I brevet skriver de studerende: "Vi er bekymrede over, hvad vi opfatter som en stigende tendens til, at det frie ord og den åbne samtale må vige for krænkede følelser."

Det var denne plakat, der blev hevet ned og smidt i skraldespanden.

Kæmpestort problem

Bjørn Brandenborg, helt overordnet: Er du enig i, at debatklimaet er truet på Københavns Universitet, hvor de her eksempler kommer fra?

- Ja, det synes jeg. Universitetsvalget er et eksempel på, at det er ved at være gået for vidt. Vi ser en tendens nu, hvor der er nogle, som med alle midler prøver at lukke munden på andre. Så jeg synes, at vi har et kæmpestort problem, som vi skal tage meget alvorligt.

Men skal man ikke tage hensyn til, at folk kan blive krænkede?

- Jeg synes helt klart, vi skal tage hensyn. Kernen er, at vi hele tiden skal tænke os rigtig, rigtig godt om, hvad det er for nogle signaler, vi sender, og hvad det er for nogle ting, vi gør. Jeg synes måske ikke, at det er så krænkende, at man har en mexicanerhat på, og der er så nogle, der synes, det er lidt mere krænkende.

Så har vi altså et kæmpestort problem med ytringsfriheden på vores universiteter i dag. Bjørn Brandenborg.

- Men jeg synes, det er mega alvorligt, at vi på den ene side har en diskussion om, at vi skal passe på mexicanske fester og alle mulige andre ting på Københavns Universitet. Og på den anden side kan vi se, at hvis der er nogen, som har en anden holdning, bliver de trådt på, kaldt alverdens ting og får klippet plakater ned. Så har vi altså et kæmpestort problem med ytringsfriheden på vores universiteter i dag.

Farlig tendens

Hvad kan man gøre?

- I første omgang har jeg taget initiativ til, at alle Folketingets partier skal have en drøftelse af det her. For jeg synes, at det er alvorligt.

De siger i brevet, at det frie ord må vige for krænkede følelser. Er du enig i det?

- I forhold til universitetsvalget, så ja. De hiver valgplakater ned, kalder folk racister og truer folk til ikke at mene, hvad de vil. Det synes jeg, er mega, mega alvorligt. Hvis der er ét sted, der bør være kendetegnet ved den frie debat, plads til at være uenig, udfordre hinanden og blive klogere, så er det da vores universiteter. Så jeg synes, det er en rigtig, rigtig farlig tendens.

Jeg synes, det er en rigtig, rigtig farlig tendens. Bjørn Brandenborg.

Er frygten for at krænke nogen gået for vidt?